Polisie bekyk komplot om NW-premier te vermoorThandi Modise Kol. Sabata Mokgwabone, woordvoerder van die polisie, sê die premier se kantoor het die polisie gevra om ondersoek in te stel na die beweerde komplot. Modise het deur middel van haar woordvoerder, Lesiba Kgwele, bevestig dat sy bewus is van die beweerde komplot. Dit kom te midde van voortdurende faksiegevegte binne die ANC in Noordwes. David Obuti Chika, die ANC se sekretaris in die Kenneth Kuanda-streek, is verlede jaar vermoor terwyl Moss Phakoe, voormalige ANC-raadslid, in 2009 in die provinsie vermoor is. Die Valke het vroeër vanjaar met ŉ ondersoek begin na ŉ beweerde komplot om Patrick Chauke, ŉ ANC politikus in die provinsie, te vermoor. Die ANC in die provinsie het vroeër aangekondig dat hy ook die beweerde komplot om Modise te vermoor sal ondersoek. “Die ANC sal die geldigheid van die bewerings ondersoek en die saak saam met die nodige wetstoepassingsagentskappe hanteer,” het Kenny Morolong, woordvoerder van die ANC, in ŉ verklaring gesê. Morolong sê die ANC het deur die media bewus geword van die beweerde komplot.